Document ID: 32012R0451

РЕГЛАМЕНТ ЗА ИЗПЪЛНЕНИЕ (ЕС) № 451/2012 НА КОМИСИЯТА
от 29 май 2012 година
относно изтеглянето от пазара на някои фуражни добавки, спадащи към функционалната група на добавките за силаж
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 10, параграф 5 от него,
като има предвид, че:
(1)
В Регламент (ЕО) № 1831/2003 се предвижда възможност за издаване на разрешително за използване на добавки при храненето на животните и се посочват основанията и процедурите за предоставяне на такова разрешително. В член 10, параграф 7 във връзка с член 10, параграфи 1-4 от Регламент (ЕО) № 1831/2003 са предвидени специални разпоредби за оценка на продуктите, използвани в Съюза като добавки за силаж към датата, на която е започнало прилагането на този регламент.
(2)
Посочените в приложението фуражни добавки са вписани в Регистъра на фуражните добавки на Общността като съществуващи продукти в съответствие с член 10, параграф 1 от Регламент (ЕО) № 1831/2003.
(3)
По отношение на използването на тези фуражни добавки като добавки за силаж не бяха подадени заявления за разрешителни в съответствие с член 10, параграф 7 във връзка с член 10, параграф 2 от Регламент (ЕО) № 1831/2003 преди крайния срок, предвиден в член 10, параграф 7 от същия регламент. По отношение на използването на добавката хексаметилен тетрамин за определени видове животни не бяха подадени заявления за разрешителни преди този краен срок.
(4)
От съображения за прозрачност добавки, за които не са били подадени заявления за разрешителни в рамките на периода, посочен в член 10, параграф 7 от Регламент (ЕО) № 1831/2003, са изброени в отделна част от Регистъра на фуражните добавки на Общността.
(5)
Поради това тези фуражни добавки следва да бъдат изтеглени от пазара по отношение на тяхната употреба като добавки за силаж, с изключение на видовете, за които са подадени заявления за разрешителни. Тази мярка не засяга използването на някои от горепосочените добавки съобразно с други категории или функционални групи, за които те могат да бъдат разрешени.
(6)
Тъй като изтеглянето на съответните добавки за силаж не се дължи на причини, свързани с безопасността, е целесъобразно да се предвиди преходен период, в рамките на който съществуващите запаси от такива добавки, както и премикси и силаж, които са произведени с тези добавки, да могат да бъдат изчерпани.
(7)
Следва да се приеме, че изтеглянето на фуражните добавки, изброени в приложението, не засяга възможността за бъдещо предоставяне на разрешително за тези добавки или за приемането на мярка по отношение на тяхното положение на основанията и в съответствие с процедурите, посочени в Регламент (ЕО) № 1831/2003.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Изтегляне от пазара
Фуражните добавки, посочени в част А от приложението, спадащи към функционалната група „добавки за силаж“ в категорията „технологични добавки“, се изтеглят от пазара.
Фуражната добавка, посочена в част Б от приложението, спадаща към функционалната група „добавки за силаж“ в категорията „технологични добавки“, се изтегля от пазара по отношение на видовете животни, посочени в тази част от приложението.
Член 2
Преходни мерки
1. Наличните запаси от фуражните добавки, посочени в част А от приложението, могат да продължат да бъдат пускани на пазара и да бъдат използвани като фуражни добавки, принадлежащи към функционалната група „добавки за силаж“ в категорията „технологични добавки“, до 19 юни 2013 г.
2. Премикси, произведени с добавките, посочени в параграф 1, могат да продължат да бъдат пускани на пазара и да бъдат използвани до 19 юни 2013 г.
3. Силаж, произведен с добавките, посочени в параграф 1, или с премиксите, посочени в параграф 2, може да продължи да бъде пускан на пазара и да бъде използван до 19 юни 2014 г.
4. Що се отнася до фуражната добавка, посочена в част Б от приложението, параграфи 1, 2 и 3 се прилагат по отношение на видовете животни, посочени в тази част от приложението.
Член 3
Влизане в сила
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 29 май 2012 година.

Labels: 3
17
6